सुहामें सुखने दिखदे अस सच्चै दे अनुपात गी पूरी चाल्ली भलाई छोड़दे। मतियां गल्लां जिन्दे सम्पर्क च औंदे गै रोमांच दियां लैह्रां साढ़े सरीरें पर सरकंढे खढेरी दिन्दियां, हून बे-मतलब होई गेदियां हियां। ‘कला’ साढ़े दोनीं मझाटै सांझी श्र्द्धा दी मूरत ही। ओ साढ़े भलोकेपनै दी आस्था ही। उसी अस मते कोला मता समझना चांह्दे, उसी सुखी दिक्खना चांह्दे। अभिमन्यु नेह्ये आदर्श घरै दी कल्पना करदा, जिस च अस त्रवै रे’ई सकचै ते तरकालें मोटर-सैकला पर शैह्रा दियें हद्दें थमां दूर सुन्नी सिड़कें पर जा करचै। नुहाड़ियां गल्लां सुनियै में कल्पना च तस्बीरां सिरजन लगदा... कला अभिमन्यु कन्ने मोटर सैकला पर बैठी दी ऐ। मोटर सैकल फट-फट करदा सिड़का पर खिट्टें पेदा ऐ। दोनीं दे बाल पिछड़ें उड्डरै करदे न। कला डरी गेदी ऐ पर अभिमन्यु दे स्हारै नचिन्त ऐ नुहाड़ी पिट्ठी कन्ने जुड़ी-जी-जान!